UDHËZIM I PËRBASHKËT

Nr. 19, datë 14.7.2022

PËR ORGANIZIMIN DHE ZHVILLIMIN E SESIONIT TË DYTË TË PROVIMEVE TË MATURËS SHTETËRORE 2022 DHE MATURËS SHTETËRORE PROFESIONALE 2022

Në mbështetje të nenit 102 të Kushtetutës së Republikës së Shqipërisë, të shkronjës a të pikës 2, të nenit 26 dhe nenit 51, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, dhe të ligjit nr. 15/2017, “Për arsimin dhe formimin profesional në Republikën e Shqipërisë”, 

UDHËZOJMË:

1. Lëndët dhe datat e provimeve të Maturës Shtetërore 2022, sesioni i dytë, të jenë: 
a) Gjuhë e huaj 			25 gusht 2022;
b) Gjuhë shqipe dhe letërsi 		30 gusht 2022;
c) Matematikë 			2 shtator 2022;
ç) Provimi me zgjedhje 		7 shtator 2022. 
2. Lëndët dhe datat e provimeve të Maturës Shtetërore Profesionale 2022, sesioni i dytë, të jenë: 
a) Gjuhë e huaj 			25 gusht 2022;
b) Gjuhë shqipe dhe letërsi 		30 gusht 2022;
c) Matematikë 			2 shtator 2022;
d) Provim i teorisë profesionale të integruar 7 shtator 2022.
3. Administrimi i provimeve të Maturës Shtetërore 2022 dhe të Maturës Shtetërore Profesionale 2022, sesioni dytë, bazohet në Rregulloren e Maturës Shtetërore. 
4. Provimet e detyruara dhe me zgjedhje të Maturës Shtetërore 2022 dhe provimet e detyruara të Maturës Shtetërore Profesionale 2022, sesioni i dytë: 
a) Fillojnë në orën 10:00. 
b) Provimet e detyruara dhe me zgjedhje zgjasin 2 orë e 30 minuta. 
c) Testet e provimeve të detyruara dhe me zgjedhje hartohen dhe vlerësohen nga Qendra e Shërbimeve Arsimore (QSHA). 
5. Në provimet e detyruara dhe me zgjedhje të Maturës Shtetërore 2022 dhe në provimet e detyruara të Maturës Shtetërore Profesionale 2022, sesioni i dytë, do të marrin pjesë: 
a) Maturantë/kandidatët, që rezultojnë mbetës në një ose më shumë provime të Maturës Shtetërore 2022 dhe të Maturës Shtetërore Profesionale 2022, sesioni i parë. 
b) Maturantët që rezultojnë mbetës në një ose dy lëndë në vitin shkollor 2021–2022 dhe i shlyejnë provimet shkollore brenda datës 16 gusht 2022. 
c) Kandidatët që kanë përfunduar shkollën e mesme para vitit 2021, por që nuk kanë shlyer detyrimet e Maturës shtetërore dhe të Maturës Shtetërore Profesionale 2022. 
ç) Kandidatët që kanë përfunduar shkollën e mesme jashtë vendit, që kanë të njësuar dokumentet shkollore nga QSHA-ja dhe kanë detyrime të Maturës Shtetërore dhe të Maturës Shtetërore Profesionale 2022. 
6. Kandidatët e përcaktuar në pikën 5, shkronjat “c” dhe “ç”, të këtij udhëzimi, të regjistrohen në shkollën ku kanë përfunduar arsimin e mesëm ose në shkollën, që u cakton drejtoria rajonale e arsimit parauniversitar zyra vendore e arsimit parauniversitar (këtu e në vijim “DRAP/ZVAP”) në vendbanimet e tyre. 
7. Maturantët/kandidatët e përcaktuar në pikën 5, shkronja “b”, “c” dhe “ç”, të këtij udhëzimi, të plotësojnë formularin A1Z, për dhënien e provimeve të sesionit të dytë të Maturës Shtetërore dhe të Maturës Shtetërore Profesionale 2022, nëse nuk e kanë plotësuar atë në sesionin e parë. Këta kandidatë të plotësojnë formularin AlZ, në datat 17–19 gusht 2022. 
8. Drejtori i institucionit arsimor parauniversitar të dërgojë zyrtarisht në ZVAP, listën e kandidatëve që do të marrin pjesë në provimet e detyruara dhe me zgjedhje të Maturës Shtetërore 2022 dhe në provimet e detyruara të Maturës Shtetërore Profesionale 2022, sesioni i dytë, deri më datë 18 gusht 2022. Drejtori i ZVAP-së ta dërgojë këtë listë në QSHA, në datën 18 gusht 2022. 
9. Provimet të zhvillohen të përqendruara në ZVAP, ZVAP-të, të përcaktojnë qendrat dhe mjediset ku maturantët/kandidatët do të zhvillojnë provimin, duke mundësuar përqendrimin e tyre, sipas kushteve dhe numrit të maturantëve/kandidatëve. 
10. ZVAP-të dhe drejtoritë e institucioneve arsimore parauniversitare, të marrin masa për njoftimin e maturantëve/kandidatëve për datat, qendrën dhe orën kur do të zhvillohet secili nga provimet e detyruara dhe me zgjedhje të Maturës Shtetërore 2022 dhe provimet e detyruara të Maturës Shtetërore Profesionale 2022, sesioni i dytë.
11. Drejtori i ZVAP-së, brenda datës 16 gusht 2022, të njoftojë zyrtarisht QSHA-në dhe Drejtorinë e Përgjithshme të Arsimit Parauniversitar, për qendrat dhe mjediset ku do të zhvillohen provimet e detyruara dhe me zgjedhje të Maturës Shtetërore 2022, sesioni i dytë, dhe për listën e shkollave që marrin pjesë në provimet e Maturës Shtetërore 2022 dhe të Maturës Shtetërore Profesionale 2022, sesioni i dytë. Drejtoria e Përgjithshme e Arsimit Parauniversitar njofton për këto qendra dhe mjedise Ministrinë e Arsimit dhe Sportit (MAS). 
12. Monitorimi dhe administrimi i procesit të Maturës Shtetërore 2022 dhe të Maturës Shtetërore Profesionale 2022, sesioni i dyte, të kryhet nga përfaqësuesit e MAS-së dhe të institucioneve të varësisë. 
13. Shpenzimet e përfaqësuesve të MAS-së në monitorimin e provimeve të Maturës Shtetërore 2022 dhe Maturës Shtetërore Profesionale 2022, sesioni i dytë, të përballohen nga institucionet përkatëse, sipas dispozitave ligjore në fuqi. 
14. Ngarkohet për zbatimin e këtij udhëzimi Sekretari i Përgjithshëm i Ministrisë së Arsimit dhe Sportit, Sekretari i Përgjithshëm i Ministrisë së Financave dhe Ekonomisë, Drejtoria e Përgjithshme e Zhvillimit për Arsimin dhe Sportin, Drejtoria e Politikave të Punësimit dhe Aftësimit Profesional, Qendra e Shërbimeve Arsimore, Agjencia e Sigurimit të Cilësisë në Arsimin Parauniversitar, Agjencia Kombëtare e Punësimit dhe Aftësive, Agjencia Kombëtare e Arsimit. Formimit Profesional dhe Kualifikimeve, drejtoritë rajonale të arsimit parauniversitar, zyrat vendore të arsimit parauniversitar dhe institucionet arsimore parauniversitare. 

